VIDEO: Pieter Geldenhuys gee 'n blik op jou kind se toekoms - Solidariteit WêreldSolidariteit Wêreld
Tuis › Nuuskantoor › VIDEO: Pieter Geldenhuys gee 'n blik op jou kind se toekoms
VIDEO: Pieter Geldenhuys gee 'n blik op jou kind se toekoms
Die toekoms is hier. Dit is wel nou-nou, maar nou-nou is net 'n paar sekondes weg, so staan gereed. Beroepe gaan verander, die wêreld se logistiek gaan verander en nuwe tegnologie gaan reg in die middel van al die veranderinge staan. Dit is nóú die tyd om jou ore te spits.
Op 'n ietwat onbesonderse dag vroeg in Julie kry ek 'n besonderse geleentheid en 'n paar sonnige ure saam met Pieter Geldenhuys, die internasionaal bekende Suid-Afrikaanse toekomskundige en Direkteur van die Instituut vir Tegnologie, Strategie en Innovasie.
"Daar is geweldig baie beroepe wat gaan verander, maar ons moet besef dat as jy op die voorpunt van die tegnologiese veranderinge bly, jy ook in staat gaan wees om te sien wat verander en wat jy self betreffende jou eie vaardighede moet doen om by te bly. Die internet van dinge op kort termyn gaan 'n groot impak hê, so mense wat die internet van dinge kan bou, ondersteun en gebruik, is reeds 'n stappie voor die res," is Geldenhuys se raad aan mense wat moontlik angstig raak oor gerugte dat robotte en masjiene eendag die werkplek gaan oorneem.
Kenners meen dat bykans 50% van beroepe wat op die oomblik bestaan en waarmee ons bekend is, teen 2025 geheel en al oorbodig gaan wees namate kunsmatige intelligensie voortgaan om die struktuur van besigheid in die wêreld te transformeer. "My raad aan jongmense is om 'n goeie grondslag in fisika en wiskunde te kry. Dit is ook baie belangrik om 'n goeie grondslag in komplekse aanpasbare stelsels te kry – dit is een vakgebied waaroor niemand praat nie en ek dink as jy daardie kundigheid het, kan jy baie ver gaan," meen Geldenhuys.
Hy voorspel dat mense meer aandag aan tale sal moet gee om in die toekoms vashouplek te kry. "Maak seker dat jy op 'n jong ouderdom kundig is in verskeie tale. Ons moet besef dat ons nie meer net burgers van 'n land is nie, maar ons is nou burgers van die wêreld en daarom is jou vaardigheid in verskeie tale, veral die tale van die Ooste, baie belangrik."
Geldenhuys is bekend vir sy gewaagde en akkurate voorspellings van die toekoms van tegnologie en glo die enigste manier om werklik die toekoms te voorspel, is om dit self te skep.
"Watter lesse sal ek vir my eie kinders gee? Ek sal eerstens vir my kinders vertel dat hulle breine op radikale wyse gaan verander wanneer hulle ongeveer 27 jaar oud word. Tussen die ouderdom van 10 en 27 is die bewustheid van wat ander mense van jou dink en die sosiale struktuur van die brein baie belangriker as die frontale lobbe van die brein, wat dán eers begin ontwikkel en volwasse word. Daarom is my grootste les vir hulle dat hulle nie so bekommerd moet wees oor wat ander mense van jou dink of hoe ryk of welvarend jy op 'n jong ouderdom is nie. Ek sal hulle aanraai om hulle twintigerjare te gebruik om te eksperimenteer, al bly hulle dan nog by hulle ma en pa. Wie gee werklik om?" sê hy skertsend.
Geldenhuys se raad in 'n onsekere, veranderende wêreld is standvastig. "Probeer om jou eie toekoms te bou. Hou jou uitgawes so laag as moontlik. Wanneer jy 'n motor gaan koop, is dit altyd belangrik om die volgende te onthou: Ry die grootste motor wat jou ego sal toelaat. As jy 'n klein ego het, moet jou motor maar groot wees, maar as jy seker van jouself is en jou ego vir jou voldoende is, is 'n kleiner motor die beste opsie."
Hy raai mense aan om geld eerder slim aan te wend. "Aan die einde van die dag wil jy daardie geld gebruik as 'n bron om te help bou aan jou toekoms. Jy wil jou eie toekoms bou en eerder jou eie besigheid besit as dat jy vir iemand anders wil werk. Hoewel ek nie heeltemal hierdie paadjie gevolg het nie, is dit een van die groot lesse wat ek in my lewe geleer het."
Geldenhuys is oortuig dat die belangrikste aspek van 'n gelukkige toekoms is om passievol te wees oor dit wat jy doen. "Wanneer jy daardie passie gevind het, soek 'n manier om dit te omskep in 'n behoefte wat die mark wil hê en dan hoef jy nooit weer 'n dag lank in jou lewe te werk nie. Jy gaan jou lewe lank passievol iets oordra waarvan jy hou."
"Ek sal graag wil hê my eie kinders moet weet dat dit so belangrik is om jou eie toekoms te bou deur 'n passie vir iets te hê. Bou 'n toekoms op so 'n wyse dat jy onafhanklik is van die struktuur wat die samelewing aan jou bied."
Maar wat gaan nou werklik die beroepe van die toekoms wees? "Waar begin ons?" sê hy. "DNS-ontleding en DNS-adviseurs, ons kyk na bioomontleders waar jou mikrobioom ontleed word om te kyk wat is optimaal vir jou gesondheid. Jy gaan jou eie dokter word, want met die ontleding wat jy met jou DNS en mikrobioom doen, gaan jy agterkom wat is afwesig in jou eie gesondheid en dan gaan jy jou dieet en jou lewenstyl só aanpas dat jy minder siek gaan word. Die hele fokus in die toekoms gaan wees om langer gesond te bly en nie om noodwendig die simptome te probeer behandel nadat jy siek geword het nie. Dit is een van die groot tendense van die toekoms. Nanotegnologie gaan 'n geweldige impak hê op ons toekoms en ons gaan mense hê wat anders na die hele logistieke wêreld kyk – alles gaan verander. Van hommeltuie vlieg tot outonome motors gaan 'n werklikheid word en daar gaan geweldige vooruitgang wees in hierdie tegnologie."
Volgens Geldenhuys baan nuwe tegnologie die weg vir opwindende entrepreneurskappe in die toekoms.
"Ons sien al hoe meer tegnologie wat volwasse beskikbaar word aan mense en jy kan hierdie tegnologie gebruik. Ek dink byvoorbeeld aan Uber, wat sy hele sagtewareplatform gratis aan mense beskikbaar stel en jy kan dan hierdie platform gebruik om jou besigheid tot hier in Suid-Afrika te vestig. Daar is sekere platforms wat al klaar beskikbaar is en wat jy gratis kan gebruik om jou besigheidsidee werklikheid te maak."
Volgens Geldenhuys is daar ook ander entrepreneurskappe van wêrelde wat begin groei, soos die wêreld van nanotegnologie en biotegnologie, waar die primêre navorsing wel moeilik gaan wees en dit nie so maklik gaan wees om 'n besigheidsidee te implementeer nie.
Vir individue wat regtig passievol oor tegnologie is, voorspel Geldenhuys dat Afrika die kontinent is waar al die geleenthede gaan wees.
"Die res van die wêreld is besig om in tydvakke in te gaan waar hulle samelewings kleiner en kleiner word. Afrika ondervind egter eksponensiële groei in mense en die grootste behoefte aan tegnologie gaan in Afrika wees om sodoende 'n groter wordende bevolking te ondersteun. Ek dink deur die tegnologie en die vermoë om tegnologie te gebruik om waarde te skep, nie net vir jouself nie maar ook vir die samelewing rondom jou, gee Afrika ongelooflike geleenthede," sê Geldenhuys opgewonde.
"Dit gaan egter afhang van die tipe tegnologie waarvan jy praat en waarin jy wil spesialiseer, maar ek wil mense aanmoedig om die veranderinge in tegnologie te omarm en ten beste te benut, en daarom is opleiding en ontwikkeling kardinaal vir die sukses van jou as individu om jouself bemarkbaar te hou in die toekoms."